b'\n_START_ARTICLE_\nLizocim\n_START_PARAGRAPH_\nLizocim (imenujejo ga tudi muramidaza) je encim (EC 3.2.1.17), ki deluje protibakterijsko s tem, da katalizira cepitev vezi med dvema monosaharidnima enotama v bakterijski steni, s tem pa uni\xc4\x8di strukturno integriteto celi\xc4\x8dne stene. Najdemo ga v solzah in nosni sluznici in deluje kot naravni antibiotik. V jaj\xc4\x8dnem beljaku \xc5\xa1\xc4\x8diti pti\xc4\x8dji zarodek pred oku\xc5\xbebo._NEWLINE_Sestavlja ga okrog 130 aminokislinskih ostankov; med njimi je veliko bazi\xc4\x8dnih, tako da ima lizocim nenavadno visoko izoelektri\xc4\x8dno to\xc4\x8dko. Zaradi te lastnosti ga je mogo\xc4\x8de izolirati na enostaven na\xc4\x8din. Poznamo ve\xc4\x8d razli\xc4\x8dic tega encima. Najbolj je preu\xc4\x8den lizocim iz jaj\xc4\x8dnega beljaka. Odkril ga je britanski bakteriolog Alexander Fleming leta 1922. Varuje nas pred nevarnimi bakterijskimi oku\xc5\xbebami in sicer tako, da razkraja bakterijsko ovojnico. Zagotavlja za\xc5\xa1\xc4\x8dito pred veliko razli\xc4\x8dnimi po gramu pozitivnimi bakterijami. Z aktivnim mestom se ve\xc5\xbee na \xc5\xa1est zaporednih amino sladkorjev, ter hidrolizira \xce\xb2 glikozidno vez med 1.\xc2\xa0C atomom in N- acetilmuraminske kisline. Da reakcija pote\xc4\x8de se mora vezati na vsaj \xc5\xa1est sladkorjev v zaporedju. Vezavna mesta na proteinu so: 35, 52, 62, 36, 101, 108. Velikost proteina je 14 kDa, struktura pa vsebuje 4\xce\xb1 helikse in 3\xce\xb2 liste._NEWLINE_Aktivnost je odvisna od pH, temperature, bakterijske odpornosti in od bakterijske velikosti. Najaktivnej\xc5\xa1i pa je med 40\xc2\xa0\xc2\xb0C in 45\xc2\xa0\xc2\xb0C ter pri pH od 3,5 pa tja do 7, vendar pa ostane aktiven tudi \xc5\xa1e pri 62\xc2\xa0\xc2\xb0C ter pri pH 2 pa tja do 10. \xc4\x8ce ga izpostavimo ni\xc5\xbejim temperaturam, se njegova aktivnost drasti\xc4\x8dno zni\xc5\xbea. Izoelektri\xc4\x8dno to\xc4\x8dko ima pri pH 11. Zaradi njegove velikosti ne more prehajati med celicami, zato njegov antibiotski u\xc4\x8dinek ni enak po vsem telesu.'